Bebloede man in kattebak gevind; 6 vasArgieffoto: SAPD/Facebook KwaZulu-Natalse polisiebeamptes het ses mans in hegtenis geneem nadat die polisie ŉ erg bebloede man in die kattebak van hul motor aangetref het. Kapt. Nqobile Gwala, woordvoerder van die polisie, het gesê die ses mans, tussen 20 en 25 jaar oud, sal hierdie week in die Ntuzuma-landdroshof verskyn. Volgens Gwala het die inhegtenisneming gekom nadat polisiebeamptes in KwaMashu Vrydagoggend ŉ verdagte motor in die F-gedeelte van die gebied opgemerk. “Hulle het die silwer Toyota Tazz gesien met ses insittendes wat verdag voorgekom het. Die beamptes het die voertuig voorgekeer en deursoek,” het Gwala gesê. Tot hul skok het hulle ŉ man in die kattebak gevind wat ernstig beseer was en uitermatig baie gebloei het, het sy gesê. Daar is ook hamers, stokke en ŉ bofbalkolf in die motor gevind wat vermoedelik gebruik is om die beseerde man mee aan te rand. Die bebloede man is na ŉ hospitaal gehaas en die insittendes van die motor is in hegtenis geneem. Die motief vir die voorval is nog nie bekend nie, maar boendoegeregtigheid kan nie uitgesluit word nie. “Voorvalle van vigilantisme sal nie in ons provinsie geduld word nie. Ons doen ŉ beroep op lede van die gemeenskappe om nié reg in eie hande te neem nie, maar misdaad by hul plaaslike polisiestasie of die polisiemisdaadlyn (08600 10111) aan te meld,” het Gwala gesê.